አንዳንድ የኢሕአዴግ ባለሥልጣናትም የመንግሥትን ቁርጠኝነትን ሲገልጹ እስከ ምክትል ጠቅላይ ሚኒስትር የደረሱ የአገሪቱ መሪዎችን ጭምር በሙስና ወንጀል ማስጠየቁን ያብራራሉ፡፡ በፌደራልና በክልል ከፍተኛ ኃላፊነት ላይ ያሉ ሰዎች በድርጊቱ ውስጥ ከተገኙ ከመጠየቅ እንደማያመልጡ በመጥቀስ (በተቃራኒ ወገን ግን ድርጅቱ ቁርጠኛ አይደለም የሚል ትችት ይነሳል) አስተያየት ሰጪዎችም ጅምሩ የሚናቅ ባይሆንም በቂ አይደለም ባይ ናቸው፡፡ በግል ጥብቅና ሥራ የተሰማራው አቶ መላኩ አሻግሬ የፀረ ሙስና አካሄድ ሰዶ ማሳደድና ተመዝብሮ ያለቀን ጉዳይ ወደ መፈለግ ያዘነብላል ሲል ያስረዳል፡፡ ለአብነት ያህል ከፍተኛ የሥራ ኃላፊዎችና የሚመለከታቸው አካላት ሀብታቸው ተመዘገበ ቢባልም መቼ ለሕዝብ ይፋ ተደረገ? ዕውን ሁሉም ያስመዘገበው በተጨባጭ ያለውን ሀብት ነው (አንዳንዶች በእርግጥም ያላቸው ሕንፃ፣ ቪላና ትርፍ ቤት በተለይ በአዲስ አበባ ዙሪያ ከተሞች አላስመዘገቡም ስለሚባል) የሚሉ ጥያቄዎች መመለስ አለባቸው፡፡